Ollie Watkins

Oliver George Arthur "Ollie" Watkins (s. 30. joulukuuta 1995 Torquay) on englantilainen jalkapalloilija, pelipaikaltaan hyökkääjä. Hän on pituudeltaan 180-senttimetrinen. Hän edustaa Englannin Valioliigassa pelaavaa Aston Villaa.

Watkins pelasi Exeter Cityn junioreissa ja nousi edustusjoukkueeseen ensi kerran keväällä 2014. Exeterin edustusjoukkue pelasi tuolloin Englannin kakkosliigassa. Heinäkuussa 2017 Watkins siirtyi Brentfordiin, jossa hän pelasi kolmen kauden aikana vuoden 2020 nousukarsinta mukaan lukien 135 mestaruussarjan ottelua ja teki niissä 46 maalia. Kaudella 2019–2020 hän oli 25 maalillaan mestaruussarjan toiseksi paras maalintekijä. Syyskuussa 2020 Watkins siirtyi valioliigaseura Aston Villaan. Hän teki kauden 37 valioliigaottelussaan 14 maalia, joista ensimmäiset kolme voitokkaassa kotiottelussa hallitsevaa mestaria Liverpoolia vastaan. Viisi viikkoa myöhemmin hän teki kaksi maalia voitokkaassa vierasottelussa Arsenalia vastaan. Kaudella 2021–2022 hän pelasi Valioliigassa 35 ottelua ja teki 11 maalia. Seuraavalla kaudella hän pelasi 37 valioliigaottelua, joissa teki 15 maalia ja antoi kuusi maalisyöttöä. Tammikuun 21. päivästä lähtien hän teki kolmen kuukauden aikana 12 pelatussa valioliigaottelussa 11 maalia, joista kaksi ottelussa Newcastlea vastaan.

Watkins pelasi ensimmäisen kerran Englannin maajoukkueessa maaliskuussa 2021 MM-karsintaottelussa San Marinoa ja teki ottelussa joukkueensa viidennen maalin. Kesäkuun 2023 loppuun mennessä hän on pelannut seitsemän maaottelua. Ainoan kerran hän on ollut avauskokoonpanossa maaliskuussa 2022 ystävyysottelussa Norsunluurannikkoa vastaan. Hän teki ottelussa myös maalin.

Lähteet 

Englantilaiset jalkapalloilijat
Vuonna 1990 syntyneet
Elävät henkilöt